PMIndiaData/PMIndiaSum huggingface dataset:
प्रधानमंत्री ने मुरादाबाद सड़क दुर्घटना के पीड़ितों को सहायता राशि दिए जाने को मंजूरी दी

प्रधानमंत्री श्री नरेन्द्र मोदी ने उत्तर प्रदेश के मुरादाबाद में हुई सड़क दुर्घटना में मारे गए लोगों के परिजनों और घायल लोगों के लिए सहायता राशि दिए जाने को मंजूरी दी। मृतकों के परिजनों को प्रधानमंत्री राष्ट्रीय राहत कोष से 2 लाख रुपये और दुर्घटना में गंभीर रूप से घायल लोगों को 50 हजार रुपये की आर्थिक सहायता दिए जाने को मंजूरी दी। प्रधानमंत्री कार्यालय ने ट्वीट करते हुए कहा है “पीएम @नरेन्द्र मोदी ने उत्तर प्रदेश के मुरादाबाद में हुए दर्दनाक सड़क हादसे में जान गंवाने वालों के परिजनों के लिए प्रधानमंत्री राष्ट्रीय राहत कोष से 2-2 लाख रुपये और गंभीर रूप से घायल लोगों को 50,000 की आर्थिक सहायता राशि दिए जाने को मंजूरी दी।” एमजी/एएम/पीएस/डीसी
प्रधानमंत्री ने ओडिशा के लोगों को रज पर्व की शुभकामनाएं दीं

प्रधानमंत्री श्री नरेन्द्र मोदी ने रज पर्व के विशेष उत्सव पर ओडिशा के लोगों को शुभकामनाएं दी हैं। प्रधानमंत्री ने कहा, ‘रज पर्व के बेहद खास उत्सव पर बधाई। ईश्वर करें यह अवसर समाज में खुशी और भाईचारे की भावना को मजबूत करे। मैं अपने साथी नागरिकों के अच्छे स्वास्थ्य और कल्याण की कामना करता हूं।’
संघर्ष रोकने और पर्यावरण चेतना के लिए आयोजित ‘संवाद’ के दूसरे संस्करण के लिए प्रधानमंत्री का वीडियो के माध्यम से संदेश

संघर्ष रोकने और पर्यावरण चेतना के लिए आयोजित ‘संवाद’ का दूसरा संस्करण आज और कल यांगून में आयोजित किया जा रहा है। विवेकानन्‍द केन्‍द्र द्वारा विभिन्‍न धर्मों और परंपराओं का यह अद्वितीय सम्‍मेलन का प्रथम संस्‍करण सितम्‍बर 2015 में नई दिल्‍ली में आयोजित किया गया था, जिसे प्रधानमंत्री ने सम्‍बोधित किया था। संवाद के द्वितीय संस्‍करण में एक वीडियो संदेश में प्रधानमंत्री ने कहा कि दुनियाभर के समाज आज अनेकानेक सवालों से घिरे है, जैसे – द्वन्‍द का परिहार कैसे हो? जलवायु परिवर्तन जैसी वैश्विक चुनौतियों का सामना कैसे करें? शान्ति और सौहार्द के साथ कैसे रहें और अपने जीवन को कैसे सुरक्षित बनायें? उन्‍होंने कहा कि स्‍वाभाविक तौर पर इनके उत्‍तर विभिन्‍न धर्मों, सभ्‍यताओं तथा अध्‍यात्‍म की बहुविध धाराओं में जड़े जमाये हुए हैं और विचारों की सुदीर्घ मानवीय श्रृंखलाओं में ही खोजा जा सकता है। प्रधानमंत्री ने कहा कि ‘’वे प्राचीन परम्‍पराओं की उपज है, जो जटिल मुद्दों पर संवाद में विश्‍वास करते हैं।‘’ उन्‍होंने कहा कि तर्कशास्‍त्र की प्राचीन भारतीय संकल्‍पना संवाद, विचारों के आदान-प्रदान और द्वन्‍द के परिहार की नींव पर बनी है। भगवान राम, भगवान कृष्‍ण, भगवान बुद्ध और भक्‍त प्रहलाद का उदाहरण देते हुए प्रधानमंत्री ने कहा कि उनके प्रत्‍येक उपाय का उद्देश्‍य धर्म की स्‍थापना था और यह भावना प्राचीन काल से लेकर वर्तमान तक भारतीयों में सतत व्‍याप्‍त है। प्रधानमंत्री ने कहा कि गहरे जड़ जमाए हुई धार्मिक रूढि़यों तथा पूर्वाग्रह, जो दुनियाभर में समुदायों को विभाजित करते हैं और देशों और समुदायों के बीच द्वन्‍द के बीज बोते हैं, उन्‍हें समाप्‍त करने में ‘सम्‍वाद’ अथवा ‘वार्ता’ ही एक मात्र रास्‍ता है। प्रधानमंत्री ने कहा कि यदि व्‍यक्ति प्रकृति का सम्‍पोषण नहीं करता तो प्रकृति जलवायु परिवर्तन के रूप में अपनी प्रतिक्रिया व्‍यक्‍त करती है। सौहार्दपूर्ण पर्यावरणीय जागरूकता का आह्वान करते हुए उन्‍होंने कहा कि पर्यावरण कानून और विनियम, जहां किसी भी आधुनिक समाज में परमावश्‍यक है और प्रकृति की रक्षा करते हैं। प्रधानमंत्री ने कहा कि मात्र प्रकृति के संसाधनों का दोहन न मानकर व्‍यक्ति को प्रकृति के साथ अनिवार्य रूप से जुड़ना होगा और इसका अनुसरण करना होगा। प्रधानमंत्री ने कहा कि ‘आतंकवाद से लेकर जलवायु परिवर्तन तथा 21वीं शताब्‍दी में अनेक वैश्विक चुनौतियां परस्‍पर जुड़ी हुई है और परस्‍पर आश्रित है। मुझे विश्‍वास है कि इनका समाधान संवाद और विमर्श की एशिया की प्राचीनतम परंपराओं में ही मिलेगा।
प्रधानमंत्री ने एथलेटिक्स मेंस ट्रिपल जंप में स्वर्ण पदक जीतने के लिए एल्धोस पॉल को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल 2022 में एथलेटिक्स मेंस ट्रिपल जंप में स्वर्ण पदक जीतने के लिए एल्धोस पॉल को बधाई दी है। प्रधानमंत्री ने एक ट्वीट में कहा; “आज का ट्रिपल जंप इवेंट ऐतिहासिक है। हमारे एथलीटों ने उत्कृष्ट प्रदर्शन किया है। शानदार प्रतिभाशाली एल्धोस पॉल को बधाई, जिन्होंने स्वर्ण पदक जीता है और पिछली अंतरराष्ट्रीय प्रतियोगिताओं में अपने अच्छे प्रदर्शन को और भी आगे बढ़ाया है। उनका समर्पण प्रशंसनीय है। # चीयर4इंडिया“ एमजी/ एएम/ एसकेएस/वाईबी
मंत्रिमंडल ने ट्रेड यूनियनों की मान्यता के संबंध में प्रावधान बनाने के लिए ट्रेड यूनियन अधिनियम, 1926 में संशोधन करने की मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने ट्रेड यूनियनों की मान्यता के संबंध में प्रावधान बनाने के लिए ट्रेड यूनियन अधिनियम, 1926 में संशोधन करने की मंजूरी दी। लाभः इस अनुमोदन से निम्नलिखित मदद मिलेगी केन्द्र और राज्य स्तर पर ट्रेड यूनियनों को मान्यता त्रिपक्षीय संकायों में कामगारों का सच्चा प्रतिनिधित्व सुनिश्चित करना सरकार द्वार कामगारों के प्रतिनिधित्व में मनमाने नामांकन को रोकना मुकदमेंबाजी और औद्योगिक असंतोष को कम करना यह प्रस्तावित विधेयक सरकार द्वारा त्रिपक्षीय संकायों में कामगारों के प्रतिनिधियों के नामांकन को अधिक पारदर्शी बनाना सुनिश्चित करेगा। इस तरह मान्यता प्राप्त ट्रेड यूनियनें औद्योगिक सद्भाव को बनाए रखने में जवाबदेह होंगी। केन्द्र और राज्य स्तर पर ट्रेड यूनियनों की मान्यता के लिए विभिन्न विभागों द्वारा की जाने वालीऐसी प्रक्रिया की डुप्लीकेसी रोकी जा सकेगी। मान्यता प्राप्त ट्रेड यूनियनों को केन्द्र और राज्य स्तर पर विशिष्ट भूमिकाएं सौंपी जा सकेंगी।
प्रधानमंत्री ने नेताजी सुभाष चंद्र बोस को उनकी जयंती के अवसर पर श्रद्धांजलि अर्पित की

प्रधानमंत्री श्री नरेन्द्र मोदी ने नेताजी सुभाष चंद्र बोस को उनकी जयंती पर श्रद्धांजलि अर्पित की। एक ट्वीट में, प्रधानमंत्री ने कहा, "महान स्वतंत्रता सेनानी और भारत माता के सच्चे सपूत नेताजी सुभाष चंद्र बोस को उनकी जन्म-जयंती पर शत-शत नमन। कृतज्ञ राष्ट्र देश की आजादी के लिए उनके त्याग और समर्पण को सदा याद रखेगा।" एमजी/एएम/केजे
प्रधानमंत्री ने वाराणसी में प्रमुख विकास परियोजनाओं का उद्घाटन किया

प्रधानमंत्री श्री नरेन्द्र मोदी ने आज बनारस हिंदू विश्वविद्यालय, वाराणसी में एक जनसभा में 550 करोड़ रुपये से अधिक की अनेक महत्वपूर्ण विकास परियोजनाओं का उद्घाटन किया और आधारशिला रखी। प्रधानमंत्री ने पुरानी काशी के लिए एकीकृत्र विद्युत विकास योजना (आईपीडीएस) तथा बनारस हिंदू विश्वविद्यालय में अटल इंक्यूबेशन सेंटर का उद्घाटन किया। उन्होंने बनारस हिंदू विश्वविद्यालय में क्षेत्रीय नेत्र विज्ञान केंद्र की आधारशिला रखी। प्रधानमंत्री ने इस अवसर पर कहा कि वाराणसी में परिवर्तन लाने तथा शहर की समृद्ध विरासत को संरक्षित करने के प्रयास किये जा रहे हैं। उन्होंने कहा कि शहर की प्राचीन पहचान को सुरक्षित रखते हुए शहर का विकास किया जा रहा है। उन्होंने कहा कि काशी के लोगों के 4 वर्षो के संकल्प से जो परिवर्तन लाए गए हैं वो अब दिख रहे हैं। श्री नरेन्द्र मोदी ने विद्युत, सड़क तथा अन्य बुनियादी क्षेत्रों में चलाई जा रही विभिन्न परियोजनाओं की चर्चा करते हुए कहा कि इन परियोजनाओं में काफी प्रगति हुई है और इससे वाराणसी तथा आसपास के क्षेत्रों में लोगों के जीवन में सुधार आया है। प्रधानमंत्री ने कहा कि उन्हें उस समय बहुत खुशी होती है जब वे लोगों को वाराणसी कैंट स्टेशन की तस्वीरें ऑनलाइन पोस्ट करते हुए देखते हैं। प्रधानमंत्री ने परिवहन संरचना के आधुनिकीकरण की दिशा में किए जा रहे कार्य की चर्चा की। उन्होंने स्वच्छता की दिशा में किए जा रहे कार्यों और शहर की सुंदरता बढ़ाने के लिए किए जा रहे कार्य की भी चर्चा की। उन्होंने कहा कि पर्यटन क्षेत्र में परिवर्तन लाने का प्रयास एक निरंतर प्रयास है। इस संदर्भ में उन्होंने सारनाथ में किए जा रहे कार्य की भी चर्चा की। प्रधानमंत्री ने कहा कि सड़क, बिजली और पानी जैसी बुनियादी सुविधाएं वाराणसी के आसपास के ग्रामीण क्षेत्रों तक दी जा रही हैं। उन्होंने कहा कि काशी अब स्वास्थ केंद्र के रूप मे उभर रहा है। अटल इंक्यूबेशन सेंटर का उल्लेख करते हुए उन्होंने कहा कि स्टार्टअप अब इससे जुड़ना शुरू कर दिए हैं। उन्होंने कहा कि अब वाराणसी उन चयनित शहरों में है जहां पाइप से रसोइ गैस उपलब्ध कराई जा रही है। प्रधानमंत्री ने शहर के बदलाव के समान संकल्प के प्रति वाराणसी के लोगों से स्वयं को समर्पित करने का आग्रह किया।
प्रधानमंत्री ने प्रयागराज में एक नए हवाई अड्डा परिसर एवं कुंभ मेले के लिए समेकित कमान एवं नियंत्रण केन्द्र का उद्घाटन किया; विकास परियोजनाएं आरम्भ कीं

प्रधानमंत्री श्री नरेन्द्र मोदी ने आज प्रयागराज में एक नए हवाई अड्डा परिसर और कुंभ मेले के लिए समेकित कमान एवं नियंत्रण केन्द्र का उद्घाटन किया। प्रधानमंत्री ने गंगा पूजन भी किया तथा स्वच्छ कुंभ प्रदर्शनी का अवलोकन किया। उन्होंने प्रयागराज में अक्षय वट का भी दौरा किया। उन्होंने प्रयागराज के अंडावा में भी विभिन्न विकास परियोजनाओं को राष्ट्र के नाम समर्पित किया, उनका उद्घाटन किया या शिलान्यास किया। एक विशाल जनसमूह को संबंधित करते हुए उन्होंने घोषणा की कि इस बार अर्द्ध कुंभ के तीर्थयात्री अक्षय वट की यात्रा करने में भी सक्षम हो पाएंगे। उन्होंने कहा कि सरकार प्रयागराज के लिए अच्छा संपर्क सुनिश्चित करने का हर संभव प्रयास कर रही है। उन्होंने कहा कि जिन परियोजनाओं को आज समर्पित किया गया वे बुनियादी ढ़ांचे एवं संपर्क दोनों की सहायता करेंगे। उन्होंने कहा कि नये हवाई अड्डा टर्मिनल का निर्माण एक वर्ष के रिकार्ड समय में पूरा कर लिया गया था। प्रधानमंत्री ने कहा कि अर्द्ध कुंभ आने वाले भक्तों के लिए एक अनूठा अनुभव सुनिश्चित करने के लिए हर संभव प्रयास किए जा रहे हैं। उन्होंने कहा कि भारत के गौरवशाली अतीत और गतिशील भविष्य को प्रदर्शित करने का प्रयास किया जा रहा है। प्रधानमंत्री ने कहा कि सरकार स्वच्छ गंगा सुनिश्चित करने पर भी कार्य कर रही है। उन्होंने कहा कि इस संबंध में सीवेज उपचार संयंत्र एवं घाटों के सौन्दर्यीकरण की बड़ी भूमिका होगी। प्रधानमंत्री ने कुंभ की भारत एवं भारतीयता के एक प्रतीक के रूप में व्याख्या की। उन्होंने कहा कि यह हमें एकजुट करता है और एक भारत, स्वच्छ भारत की झलक प्रस्तुत करता है। उन्होंने कहा कि कुंभ का आयोजन केवल विश्वास की बात नहीं है बल्कि यह सम्मान की भी बात है और कुंभ जाने वाले प्रत्येक व्यक्ति का अच्छी तरह ध्यान रखा जाएगा। उन्होंने कहा कि अर्द्ध कुंभ प्रदर्शित करेगा कि किस प्रकार ‘नवीन भारत’ विरासत एवं आधुनिकता दोनों को समावेशित करता है। प्रधानमंत्री ने कहा कि वह देश को सावधान करना चाहते हैं कि कुछ तत्व न्यायपालिका पर अनुचित दबाव बनाने के प्रयास कर रहे हैं। उन्होंने कहा कि ऐसे तत्व अपने को सभी प्रकार के संस्थानों से ऊपर समझते हैं।
प्रमुख मुस्लिम नागरिकों का शिष्टमंडल आज प्रधानमंत्री से मिला

देश के प्रमुख मुस्लिम नागरिकों के एक शिष्टमंडल ने आज प्रधानमंत्री श्री नरेन्द्र मोदी से मिला। शिष्टमंडल के सदस्यों में अन्य लोगों के अलावा शिया धार्मिक नेता मौलाना कल्बे जव्वाद, अंतर्राष्ट्रीय इस्लामी मामलों के विशेषज्ञ श्री कमर आगा और श्री शाहिद सिद्दकी शामिल थे। शिष्टमंडल के सदस्यों ने प्रधानमंत्री को हाल की सऊदी अरब की सफल यात्रा के लिए बधाई दी। उन्होंने कहा कि पश्चिम एशिया, मध्य एशिया तथा उत्तरी अफ्रीका के लोग विशेषकर युवा श्री नरेन्द्र मोदी के विकास एजेंडा से काफी प्रभावित हैं और भारत के साथ अच्छे रिश्ते चाहते हैं। शिष्टमंडल के सदस्यों ने श्री नरेन्द्र मोदी के विकास एजेंडा तथा उसे सफलतापूर्वक लागू करने के रिकार्ड की सराहना की। प्रधानमंत्री ने शिष्टमंडल के सदस्यों को धन्यवाद दिया और शिक्षा विशेषकर बेटियों की शिक्षा पर बल देते हुए विकास के अपने संकल्प को दोहराया। उन्होंने आशा व्यक्त की कि भारत में मुस्लिम समुदाय एनडीए सरकार द्वारा शुरू की गई कल्याणकारी योजनाओं जैसे प्रधानमंत्री फसल बीमा योजना तथा मुद्रा योजना से बड़े स्तर पर लाभ उठाएगा।
राष्ट्रीय आवास विकास नीति एवं प्रबंधन के क्षेत्र में सहयोग के लिए भारत और केन्या के बीच हुए समझौते को मंजूरी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने राष्ट्रीय आवास विकास नीति एवं प्रबंधन के क्षेत्र में सहयोग के लिए भारत और केन्या के बीच हुए समझौते को मंजूरी दी है। भारतीय प्रधानमंत्री के नैरोबी दौरे के दौरान इस समझौता ज्ञापन पर 11 जुलाई 2016 को हस्ताक्षर किए गए थे। समझौता ज्ञापन के तहत दोनों पक्ष आवास एवं कर्मियों के दौरे के आदान प्रदान, प्रदर्शनियों, सम्मेलनों और कार्यशालाओं के प्रशिक्षण सहित विभिन्न रणनीतियों के माध्यम से मानव बस्तियों से संबंधित सभी मामलों पर सहयोग करेंगे। दोनों देशों के बीच सहयोग, प्रत्येक देश के अनुभव को लागू करने की प्रक्रिया के आधार पर बढ़ाने झुग्गी बस्तियों के अपग्रेडेशन और रोकथाम की पहल पर ध्यान दिया जाएगा। दोनों देश आवास और बाजार के रुझान, सर्वोत्तम प्रथाओं व निवेश के अवसरों सहित अचल संपत्ति डेटाबेस पर विकास और सूचना के आदान-प्रदान में सहयोग करेंगे। यह समझौता स्थानीय स्तर पर उपलब्ध निर्माण सामग्री को किफायती आवास के लिए उपयोग को सुविधाजनक बनाने में तकनीकी सहयोग के लिए प्रोत्साहित करेगा। इससे सरकारी कर्मचारियों के लिए सार्वजनिक आवास के निर्माण में इस समझौते से मदद मिलेगी।
प्रधानमंत्री ने पीएम केयर्स फंड के न्यासी बोर्ड की बैठक की अध्यक्षता की

प्रधानमंत्री ने पीएम केयर्स में उदारता से योगदान देने के लिए देशवासियों की सराहना की पीएम केयर्स; न केवल राहत सहायता से, बल्कि शमन उपायों और क्षमता निर्माण के माध्यम से आपात स्थिति तथा संकटपूर्ण स्थितियों से निपटने के एक बड़े परिप्रेक्ष्य में कार्य करेगा सर्वोच्च न्यायालय के पूर्व न्यायाधीश न्यायमूर्ति के.टी. थॉमस, लोकसभा के पूर्व उपाध्यक्ष श्री करिया मुंडा और टाटा सन्स के मानद अध्यक्ष श्री रतन टाटा पीएम केयर्स फंड के न्यासी बोर्ड के सदस्य के रूप में शामिल हुए प्रधानमंत्री श्री नरेन्द्र मोदी ने 20 सितंबर, 2022 को पीएम केयर्स फंड के न्यासी बोर्ड की बैठक की अध्यक्षता की। पीएम केयर्स फंड की मदद से शुरू की गई विभिन्न पहलों पर एक प्रस्तुति दी गई, जिनमें पीएम केयर्स फॉर चिल्ड्रन योजना भी शामिल है, जो 4345 बच्चों को सहायता प्रदान कर रही है। न्यासी बोर्ड के सदस्यों ने देश के गंभीर समय में फंड द्वारा निभाई गई भूमिका की सराहना की। प्रधानमंत्री ने पीएम केयर्स फंड में उदारता से योगदान देने के लिए देशवासियों की सराहना की। इस बात पर चर्चा की गई कि न केवल राहत सहायता से, बल्कि शमन उपायों और क्षमता निर्माण के माध्यम से आपात स्थिति तथा संकटपूर्ण स्थितियों से प्रभावी ढंग से निपटने के लिए पीएम केयर्स के पास एक बड़ा विज़न है। प्रधानमंत्री ने पीएम केयर्स फंड का अभिन्न अंग बनने के लिए न्यासी बोर्ड के सदस्यों का स्वागत किया। बैठक में पीएम केयर्स फंड के न्यासी बोर्ड के सदस्य यानि केंद्रीय गृह मंत्री और केंद्रीय वित्त मंत्री के साथ-साथ पीएम केयर्स फंड के नए नामित सदस्य भी शामिल हुए: सर्वोच्च न्यायालय के पूर्व न्यायाधीश न्यायमूर्ति के.टी. थॉमस, लोकसभा के पूर्व उपाध्यक्ष श्री करिया मुंडा टाटा सन्स के मानद अध्यक्ष श्री रतन टाटा न्यास ने पीएम केयर्स फंड में सलाहकार बोर्ड के गठन के लिए निम्नलिखित प्रतिष्ठित व्यक्तियों को नामित करने का निर्णय लिया: श्री राजीव महर्षि, भारत के पूर्व नियंत्रक और महालेखा परीक्षक श्रीमती सुधा मूर्ति, पूर्व अध्यक्ष, इंफोसिस फाउंडेशन श्री आनंद शाह, टीच फॉर इंडिया के सह-संस्थापक तथा इंडिकॉर्प्स और पीरामल फाउंडेशन के पूर्व सीईओ। प्रधानमंत्री ने कहा कि न्यासी बोर्ड के नए सदस्यों और सलाहकारों की भागीदारी से पीएम केयर्स फंड के कामकाज को व्यापक दृष्टिकोण मिलेगा। सार्वजनिक जीवन का उनका लम्बा अनुभव विभिन्न सार्वजनिक जरूरतों के लिए फंड को और अधिक उत्तरदायी बनाने में और अधिक ताकत प्रदान करेगा।
प्रधानमंत्री ने पहलवान पूजा गहलोत को उनके उज्ज्वल भविष्य के लिए प्रोत्साहित किया

एएनआई का एक ट्वीट था जिसमें पहलवान पूजा गहलोत महिलाओं की 50 किलोग्राम फ्रीस्टाइल कुश्ती में कांस्य पदक जीतकर भावुक हो गई थीं, प्रधानमंत्री ने जवाब देते हुए पूजा गहलोत को उनके उज्ज्वल भविष्य के लिए प्रोत्साहित किया है। प्रधानमंत्री ने ट्वीट किया; "पूजा, आपका ये पदक तो सेलिब्रेशन की बात है, माफी की नहीं। आपकी जीवन यात्रा हमें प्रेरित करती है, आपकी कामयाबी हमें खुश करती है। आप आगे बहुत बड़ी बड़ी चीजें करेंगी, यूं ही जगमगाती रहें!⭐️"
प्रधानमंत्री 4 अगस्त को श्रीमद राजचंद्र मिशन, धर्मपुर की विभिन्न परियोजनाओं का लोकार्पण और शिलान्यास करेंगे

प्रधानमंत्री श्री नरेन्द्र मोदी 4 अगस्त को शाम 4:30 बजे वीडियो कॉन्फ्रेंसिंग के माध्यम से गुजरात के वलसाड जिले में श्रीमद राजचंद्र मिशन, धर्मपुर की विभिन्न परियोजनाओं का लोकार्पण और शिलान्यास करेंगे। प्रधानमंत्री वलसाड के धर्मपुर में श्रीमद राजचंद्र अस्पताल का उद्घाटन करेंगे। इस परियोजना की लागत करीब 200 करोड़ रुपए है। यह अत्याधुनिक चिकित्सा बुनियादी ढांचे के साथ 250 बिस्तरों वाला मल्टीस्पेशलिटी अस्पताल है, जो विशेष रूप से दक्षिणी गुजरात क्षेत्र के लोगों को विश्व स्तरीय चिकित्सा सुविधाएं प्रदान करेगा। प्रधानमंत्री श्रीमद राजचंद्र पशु चिकित्सालय की आधारशिला रखेंगे। 150 बिस्तरों वाले अस्पताल को लगभग 70 करोड़ रुपये की लागत से निर्मित किया जायेगा। अस्पताल में शीर्ष श्रेणी की सुविधायें एवं पशु चिकित्सकों और सहायक कर्मचारियों की एक समर्पित टीम मौजूद होगी। अस्पताल पशुओं की देखभाल और रखरखाव के लिए पारंपरिक चिकित्सा के साथ-साथ समग्र चिकित्सा देखभाल प्रदान करेगा। प्रधानमंत्री इस अवसर पर श्रीमद राजचंद्र सेंटर ऑफ एक्सीलेंस फॉर वूमेन की आधारशिला भी रखेंगे। इसका निर्माण 40 करोड़ रुपये की अनुमानित लागत से किया जाएगा। इसमें मनोरंजन के लिए सुविधाएं, आत्म-विकास सत्रों के लिए कक्षाएं, विश्राम क्षेत्र आदि की व्यवस्था होगी। यह 700 से अधिक आदिवासी महिलाओं को रोजगार देगा और बाद में हजारों अन्य लोगों को आजीविका प्रदान करेगा।
प्रधानमंत्री ने पूर्व प्रधानमंत्री श्री अटल बिहारी वाजपेयी के लिए समर्पित बांग्‍लादेश स्‍वतंत्रता युद्ध सम्‍मान स्‍वीकार किया

प्रधानमंत्री श्री नरेन्‍द्र मोदी ने आज पूर्व प्रधानमंत्री श्री अटल बिहारी वाजपेयी के शाश्‍वत शब्‍दों को याद किया, जिन्‍होंने 06 दिसम्‍बर, 1971 को संसद में एक भाषण में कहा था कि भारत और बांग्‍लादेश के बीच मैत्री एक ऐसे बंधन की तरह है, जो किसी दबाव से नहीं टूटेगा और कभी भी किसी कूटनीति का शिकार नहीं होगा। पूर्व प्रधानमंत्री श्री अटल बिहारी वाजपेयी के लिए बांग्‍लादेश स्‍वतंत्रता सम्‍मान के समर्पण के बाद इसे स्‍वीकार करते हुए अपने भाषण में श्री नरेन्‍द्र मोदी ने श्री वाजपेयी को एक ऐसा दूरदर्शी नेता बताया, जिन्‍होंने कहा था कि इतिहास को फिर से लिखा जा रहा है, क्‍योंकि बांग्‍लादेश की स्‍वतंत्रता के लिए भारतीय सैनिकों का खून मुक्ति जोधाओं के साथ बहा है। प्रधानमंत्री ने कहा कि इस सम्‍मान को प्राप्‍त करने के लिए यदि श्री वाजपेयी यहां खुद उपस्थित होते तो काफी अच्‍छा होता। उन्‍होंने आशा व्‍यक्‍त करते हुए कहा कि श्री वाजपेयी जल्‍द स्‍वस्‍थ होंगे और एक बार फिर सबका मार्गदर्शन करेंगे। प्रधानमंत्री ने कहा कि हालांकि उन्‍होंने काफी देरी से राजनीति में प्रवेश किया था, पर 1971 में बांग्‍लादेश की स्‍वतंत्रता के आह्वान पर दिल्‍ली आने वाले बहुत से युवा कार्यकर्ताओं में से एक थे। उन्‍होंने खुद को उन करोड़ों लोगों में से एक बताया, जो इस सपने को साकार होते देखना चाहते थे।
प्रधानमंत्री 19 नवंबर को उत्तर प्रदेश का दौरा करेंगे और 6250 करोड़ रुपये से भी अधिक की लागत वाली कई विकास परियोजनाओं का शुभारंभ करेंगे

प्रधानमंत्री जल की कमी की समस्या को दूर करने और किसानों को आवश्‍यक राहत देने के लिए महोबा में अनेक परियोजनाओं का उद्घाटन करेंगे प्रधानमंत्री झांसी में 600 मेगावाट के अल्ट्रा मेगा सोलर पावर पार्क की आधारशिला रखेंगे और ‘अटल एकता पार्क’ का उद्घाटन करेंगे प्रधानमंत्री श्री नरेन्‍द्र मोदी 19 नवंबर 2021 को उत्तर प्रदेश के महोबा और झांसी जिलों का दौरा करेंगे। प्रधानमंत्री जल संकट को दूर करने की एक महत्वपूर्ण पहल के तहत अपराह्न लगभग 2:45 बजे महोबा में कई परियोजनाओं का उद्घाटन करेंगे। इन परियोजनाओं से इस क्षेत्र में जल की कमी की समस्या को दूर करने में मदद मिलेगी और किसानों को आवश्‍यक राहत मिलेगी। इन परियोजनाओं में अर्जुन सहायक परियोजना, रतौली वियर परियोजना, भवानी बांध परियोजना और मझगांव-मिर्च छिड़काव परियोजना शामिल हैं। इन परियोजनाओं की कुल लागत 3250 करोड़ रुपये से भी अधिक है और इनके पूरा हो जाने से महोबा, हमीरपुर, बांदा और ललितपुर जिलों में लगभग 65000 हेक्टेयर भूमि की सिंचाई में मदद मिलेगी, जिससे क्षेत्र के लाखों किसान लाभान्वित होंगे। इन परियोजनाओं से इस क्षेत्र में पीने योग्य पेयजल भी उपलब्ध होगा। प्रधानमंत्री सायं लगभग 5:15 बजे एक कार्यक्रम में भाग लेंगे, जिस दौरान वह झांसी के गरौठा में 600 मेगावाट के अल्ट्रा मेगा सोलर पावर पार्क की आधारशिला रखेंगे। इसका निर्माण 3000 करोड़ रुपये से भी अधिक की लागत से किया जा रहा है, और यह सस्ती बिजली एवं ग्रिड स्थिरता के रूप में दोहरे लाभ प्रदान करने में मदद करेगा। प्रधानमंत्री झांसी में ‘अटल एकता पार्क’ का भी उद्घाटन करेंगे। इस पार्क का नाम पूर्व प्रधानमंत्री श्री अटल बिहारी वाजपेयी के नाम पर रखा गया है। यह पार्क 11 करोड़ रुपये से भी अधिक की लागत से बनाया गया है और यह लगभग 40,000 वर्ग मीटर क्षेत्र में फैला हुआ है। इसमें एक पुस्तकालय के साथ-साथ श्री अटल बिहारी वाजपेयी की एक प्रतिमा भी होगी। इस प्रतिमा का निर्माण प्रसिद्ध मूर्तिकार श्री राम सुतार ने किया है, जिनका अहम योगदान ‘स्टैच्यू ऑफ यूनिटी’ में भी रहा है।
प्रधानमंत्री ने देशवासियों को धनतेरस की बधाई दी

प्रधानमंत्री श्री नरेन्द्र मोदी ने धनतेरस के पावन अवसर पर देशवासियों को बधाई दी है। स्वास्थ्य और कल्याण के साथ धनतेरस के घनिष्ठ संबंध का उल्लेख करते हुए, प्रधानमंत्री ने भारत की पारंपरिक औषधियों और योग की ओर वैश्विक झुकाव को मान्यता देते हुए इन क्षेत्रों में कार्यरत लोगों के प्रयासों की सराहना की। उन्होंने वैश्विक आयुष सम्मेलन में दिए अपने हाल के संबोधन को भी साझा किया। अपने ट्वीट में प्रधानमंत्री ने कहा; “धनतेरस के पावन अवसर पर बधाई। हमारे देशवासियों को प्रचुर मात्रा में अच्छे स्वास्थ्य और समृद्धि का आशीर्वाद मिले। ऐसी कामना है कि हमारे समाज में समृद्धि के सृजन की भावना निरंतर पनपती रहे।" “धनतेरस का स्वास्थ्य और कल्याण के साथ भी घनिष्ठ संबंध है। हाल के वर्षों में, भारत की पारंपरिक औषधियों और योग ने वैश्विक ध्यान को अपनी ओर आकर्षित किया है। मैं इन क्षेत्रों में कार्यरत लोगों की सराहना करता हूं। हाल ही में वैश्विक आयुष शिखर सम्मेलन में दिए गए अपने संबोधन को साझा कर रहा हूं।"
प्रधानमंत्री ने निवेश मध्‍य प्रदेश – वैश्विक निवेशक सम्‍मेलन – 2014 का उद्घाटन किया

प्रधानमंत्री: केन्‍द्र आर्थिक वृद्धि को सुगम बनाने के लिए राजनीतिक संबद्धता की परवाह किए बगैर सभी राज्‍यों के साथ कंधे से कंधा मिलाकर काम करेगा। प्रधानमंत्री: भारत में 100 अरब डॉलर के निवेश के लिए आवेदन मिले हैं। प्रधनमंत्री ने केन्‍द्र, की प्रमुख नीतिगत पहलों से लाभ उठाने की दिशा में त्‍वरित कार्यवाही करने के लिए मध्‍य प्रदेश की सराहना की। प्रधानमंत्री श्री नरेन्द्र मोदी ने आज घोषणा की कि केन्‍द्र निवेश और आर्थिक वृद्धि को सुगम बनाने के लिए राज्‍य सरकारों की राजनीतिक संबद्धता की परवाह किए बगैर सभी राज्‍यों के साथ कंधे से कंधा मिलाकर काम करेगा। श्री नरेन्‍द्र मोदी ने कहा कि वह चाहते हैं कि केन्‍द्र और राज्‍य सरकारें ‘एक और एक ग्‍यारह’ की भावना से एकजुट होकर काम करें। इन्‍दौर में निवेश मध्‍य प्रदेश – वैश्विक निवेशक सम्‍मेलन – 2014 के उद्घाटन भाषण में प्रधानमंत्री ने कहा कि जापान, चीन और अमेरिका के साथ उनके हाल के शिखर सम्‍मेलन स्‍तरीय संपर्कों के बाद भारत में 100 अरब डॉलर के निेवेश आवेदन आए हैं। उन्‍होंने कहा कि ये राज्‍य सरकारों पर निर्भर है कि वे इस निवेश में से कितना हिस्‍सा प्राप्‍त कर पाती हैं। प्रधानमंत्री ने जोर देकर कहा कि भारत की ताकत उसके राज्‍यों में अंतर्निहित है और अगर उसे विकसित होना है, तो राज्‍यों को भी आगे बढ़ना होगा। उन्‍होंने कहा कि वह टीम इंडिया के पक्षधर हैं – ऐसी टीम जिसमें प्रधानमंत्री और सभी मुख्‍यमंत्री शामिल हों। उन्‍होंने कहा कि अगर यह टीम एकजुट होकर काम करेगी, तो काफी काम पूरा किया जा सकेगा। श्री नरेन्‍द्र मोदी ने कहा कि केन्‍द्र और राज्‍य सरकारें प्रतियोगी अथवा दुश्‍मन नहीं हैं, वे एक दूसरे के पूरक हैं। विकास की दिशा में त्‍वरित प्रगति के लिए मध्‍य प्रदेश सरकार और मुख्‍यमंत्री की सराहना करते हुए प्रधानमंत्री ने कहा कि इसका पूरा श्रेय श्री शिवराज सिंह चौहान की टीम को दिया जाना चाहिए। उन्‍होंने कहा कि मध्‍य प्रदेश के पास विशाल भूमि, अच्‍छा बुनियादी ढांचा और प्रभावशाली प्रशासन है और इसलिए वह निवेश के लिए बेहतरीन जगह है। उन्‍होंने ‘मेक इन इंडिया’ विजन और रक्षा विनिर्माण नीति जैसी केन्‍द्र की प्रमुख नीतिगत पहलों से लाभ उठाने की दिशा में त्‍वरित कार्यवाही करने के लिए मध्‍य प्रदेश सरकार की सराहना की। प्रधानमंत्री ने कहा कि भारत युवाओं का देश है और इसलिए रोजगार का सृजन ही सभी निवेश पहलुओं का प्रमुख लक्ष्‍य होना चाहिए। Ambassadors of 28 countries are present at the summit – which also has nine partner countries.
प्रधानमंत्री ने वाराणसी में विकास कार्यों का शुभारम्‍भ किया और जनसभा को सम्‍बोधित किया

प्रधानमंत्री श्री नरेन्‍द्र मोदी ने वाराणसी में कई विकास योजनाओं का शुभारम्‍भ किया। इनमें 765/400 केवी जीआईएस वाराणसी पावर सब-स्‍टेशन का लोकार्पण, वाराणसी सिटी गैस वितरण परियोजना की आधारशिला रखना, वाराणसी पोस्‍टल क्षेत्र का शुभारम्‍भ, डीजल लोकोमोटिव वर्क (फेज-1) परियोजना का विस्‍तार करना, इलाहाबाद-वाराणसी रेल लाइन की दूसरी लाइन की आधारशिला रखना और उसका विद्युतीकरण और राजातालाब रेलवे स्‍टेशन पर पेरी‍शेबल कार्गो सेंटर की स्‍थापना शामिल हैं। प्रधानमंत्री ने सुकन्‍या समृद्धि योजना के चुनिंदा लाभार्थियों को बधाई दी और उज्‍ज्‍वला योजना के चुनिंदा लाभार्थियों को एलपीजी कनेक्‍शन सौंपे। उन्‍होंने वाराणसी नगर पर आधारित एक स्‍मारक डाक टिकट जारी किया। इस अवसर पर अपने भाषण में उन्‍होंने लोगों का आह्वान किया कि वे दिवाली पर सैनिकों को अपना संदेश भेजें। उन्‍होंने कहा कि केंद्र सरकार ने परियोजनाओं को समय पर पूरा करने पर जोर दिया है और न केवल आधारशिला रखने पर, बल्कि परियोजनाओं का समय पर शुभारम्‍भ सुनिश्चित करने के लिए भी काम किया है। उन्‍होंने कहा कि सरकार की पहलों का वास्‍तविक लक्ष्‍य समुचित कार्यान्‍वयन और जनता के जीवन को प्रभावित करना है। प्रधानमंत्री ने पर्यावरण अनुकूल पहलों के सा‍थ-साथ भारतीय रेल के लिए सरकार के नये दृष्टिकोण के बारे में भी चर्चा की, जो अर्थव्‍यवस्‍था के लिए एक विकास के ईंजन के रूप में उभर सकता है।
प्रधानमंत्री ने देशवासियों से प्रधानमंत्री संग्रहालय का अवलोकन करने का आग्रह किया

प्रधानमंत्री श्री नरेन्द्र मोदी ने देशवासियों से प्रधानमंत्री संग्रहालय का अवलोकन करने का आग्रह किया है। केंद्रीय पर्यटन, संस्कृति और उत्तर-पूर्व क्षेत्र विकास मंत्री श्री जी. किशन रेड्डी के ट्वीट के प्रत्युत्त” में प्रधानमंत्री ने ट्वीट किया हैः “@PMSangrahalaya में ध्वनि व प्रकाश प्रदर्शन वहां आने का आनन्द बढ़ा देगा। अवश्य आइये।”